Baie min mense hou van wag, veral Suid Afrikaners. En ons laat ook nie óp ons wag nie. Dit is moelik om te wag, veral as dit iets is wat jy so graag wil hê en as jy weet dit is aan jou beloof of vir jou bedoel.
Hierdie gedeelte wys vir ons dat dit belangrik is om te wag, te ontvang wat jy nodig het, jouself voor te berei, te bekwaam en toe te rus vir dit waarvoor jy wag, voordat jy dit kan ontvang. In die gelykenis is wag ’n voorvereiste vir dit waarvoor die maagde gewag het; die bruidegom (Jesus) en die bruilof. Die wagtydperk is nodig om jou voor te berei vir die volgende vlak of “promosie”. Mense wat wag berei hulleself voor vir dit wat hulle gaan baat, seën en toerus om meer effektief te wees as wat hulle was. Om geestelik volwasse te raak is dit nodig om te wag op God se tyd, maar jy moet deur die proses gaan.
Die entoesiasme en motivering verdwyn en mens word moeg. In die gelykenis word die maagde vaak en raak aan die slaap. As dit waarvoor jy wag jou aanhoudend ontglip, word jy móég en raak jy aan die slaap. Om moeg te wees maak die wag nog moeiliker, veral in die geestelike sin. Wanneer jy moeg is, is die motivering om weer te probeer, om jouself voor te berei op dit waarvoor jy wag hopeloos te veel moeite.
Maar, om eerder in hoop te wag, gee jou die geleentheid om in ’n posisie van gereedheid en verwagting vir God se beloftes te staan. In Psalm 71: 5 staan daar: Want U is my verwagting, Here. God raak nooit moeg nie, jy sal nooit na Hom kom en Hom op ’n moeë dag vind nie.
Dink aan ’n atletiekwedloop; die moeilikste ding is nie om die wedloop te voltooi nie, maar om te wag vir die beampte om die sneller te trek. Party atlete kan nie wag nie en spring te vinnig weg, kry ’n waarskuwing, maar as hul dit weer doen word hul gediskwalifiseer. Al die jare se voorbereiding wat daardie atleet gedoen het, al die moeite, al die energie wat hy daarin gesit het en dan spring hy te vinnig weg en word gediskwalifiseer. Baie Christene diskwalifiseer hulself van wat God vir hulle bestem het omdat hulle nie op Hom wag nie. Bonop sal die vyand jou altyd aanval wanneer jy opgehou het om te wag, want mense wat wag wag raak moeg en wanneer mens moeg is, kan jy nie enige weerstand bied nie. Die duiwel wil altyd hê dat jy moeg raak.
Maar hoe maak jy seker jy het genoeg olie? Spreuke 20: 27 sê “Die gees van die mens is ’n lamp van die Here” en in Mattheus 5 staan daar dat ons ’n lig moet wees vir die mense. Maar hoe doen ons dit? Maak seker jy het genoeg olie deur gereeld by God se voete te sit, selfs al voel hy ver en voel jy moedeloos. Kry ander mense om saam met jou te bid. Maak seker jou kan olie bly vol deur jouself voortdurend te bly vul met die Heilige Gees (Ef 5:18). Jy kan nie geestelik vól bly as jy dit nie voortdurend doen nie!
Wat beteken dit om geesvervuld te wees? Presies hoe lyk ’n geesvervulde lewe? ’n Veronderstelling is dat om geesvervuld te wees, moet ons leef soos wat Jesus geleef het. Moet mens dan nou soos Jesus aantrek, en jou moderne leefwyse prysgee om te leef soos Jesus letterlik in die Bybelse tyd geleef het? As jy dit konsekwent probeer deurvoer, raak dit byna onmoontlik.
Hierdie klink dalk baie logies, maar ons is geneig om gewoonlik dinge agterstevoor te doen. Ons begin eers by die bediening – ons wil hard werk en vir die Here dinge doen. Maar as jy by bediening gaan begin, gaan jy geestelik uitgeput raak omdat jy dinge uit jou eie krag in plaas van God se krag probeer doen.
Dit is belangrik om saam met God drie-enig te dans. Om geestelik te groei moet jy jou verhouding met die Vader, Seun en Heilige Gees versterk. Maar hoe doen jy dit? Matteus 6 sê vir ons dat ons op ‘n eenvoudige en stil manier na die Here toe moet gaan. Jy moet na ‘n plek gaan waar jy heeltemal alleen kan wees en net jouself kan wees. Jou fokus sal skuif vanaf jouself na God en jy sal begin om Sy genade te ervaar. Dit is hoe God met ons werk, en Hy weet beter as jy oor wat jy nodig het. Omdat God jou so oneindig liefhet, kan jy eenvoudige woorde gebruik wanneer jy bid. Dit beteken glad nie dat jy gebed moet afskeep nie; dit is slegs ‘n manier hoe jy geestelik kan groei.
As jy die bogenoemde stappe deurgegaan het, kry jy ‘n aanvoeling vir Sy ritme. Hierdie stappe kan ook as ’n transformasieproses gesien word, iets wat jy nie self bewerkstellig het nie, maar ’n transformasie wat vanself ritmies gebeur wanneer jy gereeld voor God stil word.
Jy sal weet dat daardie transformasie plaasgevind het wanneer jy jouself onvoorwaardelik begin liefhê en aanvaar net soos jy is. Dis wanneer jy die vrede van God ervaar en jy ‘n rustigheid in jou gemoed het dat jy nie meer alleen op jou eie ritme leef nie, maar dat Hy jou voetstappe rig!
Die meeste van ons het meer as een Bybel in die huis. Die vraag is egter of dit steeds vir jou ’n waardevolle besitting is of het dit vir jou soos die verdwaalde gholfballe geword, omdat jy die Bybel so lank gelede opgetel en gelees het? Wanneer ons nalaat om tyd saam met God te spandeer en Sy woord te bestudeer, begin ons met pyn en ongemak in ons gees tob oor uitdagings in ons lewens – hetsy finansieel, in jou huwelik, in die werkplek of met jou gesondheid. Dít terwyl God se woord, wat tot ons beskikking is, gevul is met beloftes wat ons in elke situasie bemoedig en met wysheid en hoop vul. Wanneer ons egter die waarde van hierdie beloftes in die Bybel in ons lewens begin ontdek, word dit net soos die gholfbal – van onskatbare waarde!
Wanneer jy weer ongerief en pyn in jou gees ervaar, tel die woord van God op en vra die Heilige Gees om jou na die regte gedeelte te lei. Jy mag verbaas word oor hoe vinnig die “spasmas” uit jou lewe verdwyn en met hoeveel meer rustigheid jy sekere situasies hanteer omdat jy weet wat God daaroor sê. Sterkte.
Terwyl die boere so ondermekaar praat, het ek ook gehoor hoe een vertel van sy eksperiment om sy koeie se dieet te verander. Skielik het hul melkproduksie geval omdat daar iets anders op die spyskaart was as waaraan hulle gewoond was. Ek het toe by myself gedink dat dieselfde ding met ons Christene gebeur in terme van ons geestelike spys. Daar is vandag soveel boeke op die rak wat handel oor ervarings en belewenisse dat baie Christene glad nie meer dit nodig ag om die Woord van God te lees nie. As jy die geestelike kos wat jy inkry gaan verflou, gaan dit jou geestelike lewe negatief beïnvloed. Ja, al daardie boeke is goed om te lees en dit versterk jou gees en jou siel, maar jy kan dit nie met die Woord van God vervang nie. Daar is nie een boek wat oor die Bybel handel wat dieselfde salwing as die Bybel self het nie. Die oomblik wat jy van jou Bybel-dieet afgaan en jy begin net mense se opinies volg, gaan jy binne ŉ kort tydjie probleme optel. Jy gaan agterkom die voedingswaarde is nie dieselfde nie.
Het jy geweet dat beide mans en vrouens melkkliere het? Dis hoekom ŉ man ook sy melk kan wegskrik! Wanneer ŉ vrou swanger is, word daardie hormoon afgeskei en begin sy melk produseer om gereed te maak vir die babatjie wat op pad is. Geen ander melk-namaaksel is so goed vir ŉ baba soos borsmelk nie. ŉ Baba wat borsmelk drink, lyk sommer soos ŉ pokkel! Geen baba op kunsmatige melk kan soveel vet-voue hê nie! In daardie melk is alles wat daardie kind nodig het om te groei en sterk te word. Al die nodige voedingstowwe en antibiotiese waardes wat hy nodig het, word in sy ma se melk aangetref. Die melk versterk ook sy immuunstelsel om hom teen siektes, virusse en bakterieë te beskerm.
Die Bybel sê vir ons in 1 Johannes dat Jesus na Sy eie mense toe gekom het, en Sy eie mense het Hom nie aanvaar nie. Maar aan almal wat Hom aangeneem het en in Sy Naam glo, het Hy die mag gegee om kinders van God genoem te word. As die Heilige Gees jou oortuig van sonde, geregtigheid en oordeel en jy aanvaar God as jou verlosser, word jy uit God gebore. Van daardie oomblik af wat jy geestelike weergebore is en ŉ nuwe baba in die gees is, het jy toegang tot El-Shaddai. Die eerste ding wat ŉ kind van God kort as hy wedergebore word, is geestelike melk.
Jy hoef geen baba te oortuig dat hy melk nodig het nie. Selfs as jy na die natuur kyk, sal jy sien dat enige soogdier wat gebore word, dadelik van sy ma begin drink. Ons as Christene moet weer begin hunker na die onvervalsde melk van die Woord! Ons moet weer daarna begin smag! As jy nog geestelik jonk is help dit nie jy probeer al hierdie diep, geestelike goed te verteer nie. Hou by die eenvoudige beginsels van die Woord. Vergeet vir eers om Openbaring of Daniël se profesieë te verstaan en sin daarvan te maak! Geen baba val weg met ŉ stuk steak as sy eerste maaltyd nie!
Dis hoekom sommige Christene nooit ordentlik geestelik ontwikkel nie. Al waaroor hulle praat is die wederkoms en allerhande ander teologiese aspekte wat eintlik niks met hulle geestelike groei te doen het nie. Hou jou besig met die boustene van jou geloof – mediteer op God se voorsiening, barmhartigheid, genade en beskerming. Moenie probeer om geestelik baie meer vooruit te wees as wat jy kan hanteer nie. God het nog nooit enige kerk besoek omdat hulle vreeslike diep openbarings of teologie aangehang het nie. God kom jou besoek wanneer jy honger en dors na Hom en nie omdat jy slim in jou kop is nie. God het nog nooit in die geskiedenis van die wêreld ŉ kerk besoek omdat hulle doktrine reg was nie, maar omdat hulle Sy koninkryk en Sy geregtigheid gesoek het. Voed jouself geestelik met die basiese beginsels van die Woord. Hou gereeld nagmaal – eet Sy vlees en drink Sy bloed.
Ja heuning kan versuiker, maar as jy dit in warm water sit, word dit net weer so vars soos die dag wat die bye dit gemaak het. Wanneer jy ou verse in die Bybel lees en jy is aan die brand vir die Here, sal Hy al daardie ou verse weer soos heuning laat vloei! Het jy geweet dat heuning antibiotiese- en antiseptiese waardes het? Heuning bring genesing. God se Woord bring genesing!
Wat vir my so merkwaardig is, is dat God nie vir die Israeliete gesê het dat Hy hulle omstandighede in Egipte sal verander nie. Nee, Hy het hulle uit Egipte na ŉ heeltemal ander land geneem. Jy moet uit sonde en dood geneem word en in die genade van God begin inbeweeg. Die Bybel sê dat God jou oorgebring het van die koninkryk van die donker na die koninkryk van die lig toe.
Twaalf verspieders is gestuur om hierdie land van melk en heuning te gaan bekyk. Elk van die twaalf stamme van Israel het iemand spesiaal uitgekies om te kyk of dit werklik so is. Al twaalf het teruggekom en gesê dat dit waar is – die land is tot oorlopens toe vrugbaar en alles is presies net soos wat die Here belowe het. Tien van die twaalf verspieders het gesê: “Ja, maar . . .” Elke keer as jy die woordjie “maar” by God se Woord voeg, besoedel jy die heuning en jy maak dit suur. Die Bybel sê dat elke belofte in die Woord van God ja en amen is.
Net Kaleb en Joshua het kans gesien vir die reuse wat hulle in die anderkant ingewag het. Hulle het so gesmag na die melk en heuning dat die reuse hulle nie kon afskrik nie! Hierdie land was ŉ geskenk gewees – God het dit vir hulle gegee omdat hulle Sy kinders was. Maar, hulle moes Hom in alle opsigte gehoorsaam. Die Here sê dat die mens wie gehoorsaam is van die goeie van die land sal eet.
Ons moet die Woord van God eet omdat dit ons geestelik sterk sal maak om kans te sien vir die reuse in ons lewens. As jy nie goed geëet het wanneer jy in ŉ geveg betrokke raak nie, is jou kans op oorwinning maar skraal. Een van die redes hoekom ons as Christene nie meer geestelik oorlog kan voer nie, is omdat ons uitgehonger is vir die melk van God se Woord. Jy moet sterk wees voordat jy gaan veg. Ja die Here het jou die oorwinning belowe, maar jy moet veg met alles wat in jou is.
As jy nie jou kruis opneem nie, kan jy nie ‘n dissipel wees nie. Voordat ons hierdie besluit kan neem, is dit belangrik om eers die koste te bereken om waarlik ons lewe neer te lê. Die kruis in Jesus se tyd was ‘n simbool van teregstelling soos wat ons vandag die galg of die elektriese-stoel het. Die kruis dui dus altyd op die dood – dink aan die skrikbeeld van iemand wat in die Romeinse-tyd ‘n kruis op sy rug gedra het: verlam deur pyn en vrees, omring deur soldate en ‘n skreeuend menigte. Iemand met ‘n kruis op sy rug is op pad na sy dood. Iemand met ‘n kruis is so goed soos dood!
Maar wat beteken dit nou eintlik om te sterf? Dit beteken dat jou ou lewe verby is, maar jy lééf nuut vir God! Aan die kruis hang jou ou lewe wat vir altyd verby is. Jy is dood vir jou ou natuur, die vlees en die self. Aan die kruis hang jou ou sondige natuur saam met jou belange en regte. Jy leef nie meer nie, maar Jesus leef in jou! Dit beteken ook dat jy reken jouself dood vir die sonde. Sonde het nie meer ’n houvas op jou nie. Jy kan ook nie meer sondig nie en jy is ook nie meer ‘n sondaar nie!
Jesus se kruis word nou jou kruis en soos wat Hy sy lewe vir jou aflê, so lê jy jou lewe vir Hom af! Dit is die koste wat jy moet bereken voordat jy besluit om Jesus se dissipel te word. Is jy bereid om jouself te verloën? Om in jouself te sterf is die eerste stap wat jy neem om waarlik te leef soos wat God bedoel het vir jou om te leef. Gee Hom die kans en Hy sal jou wys hoe om te lééf!
As jy ‘n foto van vreugde kon neem, hoe sou dit gelyk het? Watter foto sal jy gebruik om dit voor te stel? As jy die Bybel lees dan kom jy agter dat dit vol sketse van blydskap is. Neem Galasiërs 5:22 byvoorbeeld wat praat van die vrug van die gees en hoe blydskap deel is van hierdie pakket. Die belangrikste ding wat jy moet weet van blydskap is dat dit nie gekoppel is aan ‘n spesifieke gebeurtenis nie. Met ander woorde, die blydskap is aanhoudend en selfgenererend. Jy ervaar hierdie blydskap in elke oomblik van die dag en dit gaan nooit weg nie.
Die ander prentjie wat die Bybel vir ons skets is in Habakuk waar die boer sê dat al sou sy vyebome nie bot nie, daar geen druiwe aan die wingerde wees nie en sy oes misluk en die krale sonder beeste wees – sal hy hom steeds in die Here verbly.
Ons moet bly wees oor die feit dat ons Christene is! Partykeer lyk ons Christene alles behalwe bly juis omdat ons Christene is. Ek wonder of dit nie te doen het met die manier hoe ons na God kyk nie? Jy kan na God kyk as hierdie somber God wat vreugdeloos is en die heeltyd kwaad is. Aan die anderkant kan jy na God kyk as iemand wat vreugdevol is en die bron van alle blydskap is. Is God vir jou die mees vreugdevolste persoon in die heelal of is dit vir jou moeilik om in te dink?
Kan jy dink dat God ‘n vreugdevolle, dansende God is? Sefanja sê dat Hy verheug Hom oor jou met blydskap; Hy swyg in Sy liefde; Hy juig oor jou met gejubel! Een Engelse vertaling sê dat Hy in die rondte draai en in die lug opspring! As jy die rede kan vind hoekom God so bly is oor jou, dan kan jy ook soveel blyskap daarin vind. God is bly oor hoe Hy jou geskep het. Hy staan in verwondering oor jou en daar is ‘n vreugde wat in Hom opkom wanneer Hy na jou kyk want jy is Syne!
Ek sien God as hierdie borrelende vreugdevolle wese wat die bron van alle blydskap is. Ek dink God staan in vewondering oor Sy eie skepping elke dag. Ek dink elke dag as die son of die maan opkom, kyk Hy met diep vreugde na Sy skepping wat Hy so wonderlik gemaak het.
Ek is oortuig daarvan dat vreugde net gebore word uit stilte. My lewe is opgedeel in twee dele – die een deel leef ek en die ander deel wag ek om te leef. Ek wag om klaar te maak met my graad, ek wag vir die vergadering om klaar te maak, ek wag vir die week om verby te gaan. . . Dis gewoonlik gedurende hierdie wag periode wat ons nie plek maak vir blydskap nie. Ons leef nie in die oomblik nie en ons mis uit op blydskap. Vir jou om weer bewus te raak van die lewe en die blydskap wat daarmee gepaardgaan, moet jy weer stil word. Jy moet weer stil raak voor die Here en tyd in Sy teenwoordigheid spandeer en net weer in kontak met jou bron kom.
Tweedens moet jy net weer tyd spandeer saam met die regte mense in jou lewe. Kom uit by die mense wat jou bou en jou weer energie en lus vir die lewe gee. Kom uit by die mense wat vir jou omgee en wat wil sien dat jy ‘n sukses van jou lewe maak. Ken jy sulke tipe mense? Dis net lekker om saam met hulle te wees! Hulle is vol vreugde en energie en as jy net ‘n rukkie in hul teenwoordigheid was, dan voel jy sommer ook beter.
Miskien moet jy ‘n vreugde-mentor kry – iemand by wie jy kan leer om meer vreugdevol te wees. Het jy al agtergekom dat mense wat vreugdevol is, is altyd dankbaar oor iets? Daar is altyd iets waaroor hulle dankbaar is wat meer gewig tel as die dinge waaroor hulle eerder ongelukkig oor is. Vreugde is ’n baie aansteeklike ding!
Laastens wil ek jou aanmoedig om die dissipline van feesvier aan te leer. Dis tyd wat jy neem om die lewe en die mense wat in jou lewe is te vier! In hierdie tyd maak jy weer kontak met die mense in jou lewe wat vir jou baie beteken en bou jy aan die verhoudings wat vreugde tot gevolg het. Dit laat jou besef dat elke goeie gawe wat jy ontvang het – of dit nou mense of dinge is – het jy van God ontvang. Vind die dinge wat jou weer laat besef watse groot gawe die lewe is! Miskien is dit kuier by vriende, miskien is dit om ‘n goeie boek te lees en miskien is dit om na jou gunsteling musiek te luister.